เข้มห้ามรถบรรทุก เข้าเขตชั้นในกทม. ตร.งัดกฎหมาย บังคับใช้ ลดฝุ่นพิษจากควันดํา
เตือนมี2จุดยังหนัก,นายกฯกำชับทุกกระทรวงแก้ไขปัญหามลภาวะเป็นพิษจากฝุ่นละอองขนาดเล็กเกินมาตรฐาน กรมควบคุมมลพิษระบุฝุ่น PM 2.5 เกินค่ามาตรฐานแค่ 2 จุด พระราม 2-นครปฐม ระบุฝุ่น PM 2.5 เริ่มคลี่คลาย ยันฝนเทียมลดฝุ่นได้ กระทรวงอุตสาหกรรมแจงกรณีถูกระบุว่าโรงงานเป็นต้นเหตุฝุ่นละอองที่เกิดมลพิษ สั่งตรวจสอบโรงงานทั่วไทยแบบเข้มข้น ยันฝุ่นละอองส่วนใหญ่เกิดจากไอเสียของรถเครื่องยนต์ดีเซลเผาไหม้ไม่สมบูรณ์ บก.จร.บังคับใช้กฎหมายใน 21 ทางหลัก ห้ามรถบรรทุกเข้าชั้นในชั่วคราว จี้ขนส่งทางบกระงับใช้รถค่าควันดำเกิน กรม การค้าภายในจับจริงร้านขายหน้ากากอนามัยแพงเว่อร์ กองทัพจ่อบิ๊กคลีนนิ่งลดฝุ่นพิษ,ชาวเมืองกรุงและปริมณฑลยังติดตามสถานการณ์มลภาวะเป็นพิษ อันเกิดจากฝุ่นละอองขนาดเล็ก ไม่เกิน 2.5 ไมครอนหรือ PM 2.5 ที่มีผลกระทบต่อสุขภาพ โดยผู้คนส่วนใหญ่พากันป้องกันฝุ่นละอองดังกล่าวเข้าจมูกด้วยการสวมหน้ากากอนามัย,เมื่อวันที่ 18 ม.ค. นายภูเวียง ประคำมินทร์ อธิบดีกรมอุตุนิยมวิทยา กล่าวว่า ตามที่คาดการณ์ในวันที่ 19-21 ม.ค. กรุงเทพฯและปริมณฑล สภาพอากาศปิด ลมสงบนิ่ง ทำให้ฝุ่นละออง 2.5 ไมครอน สะสมเพิ่มขึ้น แต่ในวันที่ 21-26 ม.ค. ความกดอากาศสูงกำลังค่อนข้างแรงอีกระลอกหนึ่งจากจีน จะแผ่เสริมลงมาปกคลุมประเทศไทยตอนบนทะเลจีนใต้ ทำให้ประเทศไทยตอนบน รวมถึงกรุงเทพฯและปริมณฑล อากาศหนาวเย็นลง มีลมตะวันออกเฉียงเหนือความเร็ว 15-35 กม.ต่อ ชม.จะเข้ามาช่วยตีฝุ่นละอองให้กระจายจางหายไปได้ นอกจากนี้ วันที่ 22-23 ม.ค. ในพื้นที่กรุงเทพฯ และปริมณฑล มีโอกาสเกิดฝนเล็กน้อยในช่วงสั้นๆร้อยละ 20 ของพื้นที่ ดังนั้น 2 ปัจจัยนี้ จะเป็นตัวช่วยชะล้างปัญหาฝุ่นละอองลงได้อีก แต่ช่วงมวลอากาศเย็นแผ่ลงมาหมดแล้ว จะเป็นช่วงถอยกลับออกไป สภาพอากาศของกรุงเทพฯและปริมณฑล กระแสลมจะสงบนิ่ง ในช่วงวันที่ 27 ม.ค. ทำให้มีฝุ่นละออง PM 2.5 กลับมาเกิดการสะสมเพิ่มอีกครั้ง,ด้านกรมควบคุมมลพิษ กระทรวงทรัพยากรธรรมชาติและสิ่งแวดล้อม รายงานสถานการณ์ฝุ่นละอองขนาดไม่เกิน 2.5 ไมครอน หรือ PM2.5 ในพื้นที่ กทม.และปริมณฑล มีค่าฝุ่นอยู่ที่ 33-63 ไมโครกรัมต่อลูกบาศก์เมตร (มคก./ลบ.ม.) โดยค่ามาตรฐานอยู่ที่ 50 มคก./ลบ.ม. คุณภาพอากาศอยู่ในระดับคุณภาพดีถึงเริ่มมีผลกระทบต่อสุขภาพ โดยพื้นที่ที่มีค่าฝุ่น PM 2.5 เกินมาตรฐาน มีเพียง 2 จุดเท่านั้น คือ บริเวณ ต. นครปฐม อ.เมืองนครปฐม ริมถนนคู่ขนานพระราม 2 อ.เมืองสมุทรสาคร,นายประลอง ดำรงค์ไทย อธิบดีกรมควบคุมมลพิษ เปิดเผยว่า ค่าฝุ่นละออง PM 2.5 อยู่ในเกณฑ์มาตรฐาน ยกเว้นบริเวณริมถนนคู่ขนานพระราม 2 อ.เมืองสมุทรสาคร เพียงจุดเดียว เนื่องจากสภาพอากาศเอื้ออำนวย มีลมพัด ทำให้ฝุ่นละอองเกิดการกระจายตัวไม่สะสมอย่างที่ผ่านมา ฝุ่นละออง PM 2.5 เกิดจากรถยนต์ดีเซลที่การเผาไหม้ไม่สมบูรณ์ การจราจรที่ติดขัด ประกอบกับในช่วงเดือนธันวาคม-กุมภาพันธ์ ความกดอากาศสูงจากจีนจะแผ่เข้ามา ทำให้ในพื้นที่กรุงเทพฯและปริมณฑล มีลักษณะคล้ายโดมที่ฝุ่นละอองเกิดการสะสม ไม่สามารถกระจายตัวได้ กรมควบคุมมลพิษและหน่วยงานที่เกี่ยวข้อง ยังคงเฝ้าติดตามสถานการณ์ฝุ่นอย่างต่อเนื่องและยังดำเนินการแก้ไขปัญหาระยะเร่งด่วน โดยสั่งห้ามเผาในพื้นที่โล่ง ขยายจุดตรวจจับรถควันดำ เข้มงวดการบังคับใช้กฎหมายเพื่อเร่งคืนผิวจราจรบริเวณการก่อสร้างรถไฟฟ้า จัดทำฝนเทียมในพื้นที่ เป็นต้น และหลังเกิดฝนเทียมลงมา ค่าฝุ่นละอองลดลงประมาณ 10 มคก./ลบ.ม. เกือบทุกสถานี ไม่ใช่แค่ฝุ่น PM 2.5 ที่ลดลงเท่านั้น แต่ฝุ่น PM 10 ก็ยังลดลงด้วย,ส่วนการจับกุมผู้ขายหน้ากากอนามัยแพงเกินจริง นายวิชัย โภชนกิจ อธิบดีกรมการค้าภายในเผยว่า ได้จับกุมแล้ว 2 ร้าน ร้านแรกเป็นร้านขายยา ที่ถนนลาดพร้าวซอย 9 เขตจตุจักร โดยขายหน้ากากอนามัย N95 ราคา 90 บาท และร้านที่สองเป็นร้านขายยาย่านอนุสาวรีย์ชัยฯขายหน้ากากอนามัย N95 ในราคา 191 บาทและไม่ปิดป้ายแสดงราคาจำหน่าย ทั้งนี้ ผู้ทำผิดมีโทษจำคุกไม่เกิน 7 ปี ปรับไม่เกิน 140,000 บาท,วันเดียวกัน ที่กองบังคับการตำรวจจราจร พล.ต.ต.จิรสันต์ แก้วแสงเอก รอง ผบช.น. ดูแลงานจราจร พล.ต.ต.นิธิธร จินตกานนท์ ผบก.จร.เป็นประธานพิธีปล่อยแถว มาตรการล้างท่อรอรับรถ เพื่อแก้ไขปัญหาสถานการณ์ค่าฝุ่นละอองเกินมาตรฐาน ในพื้นที่กรุงเทพมหานคร พร้อมให้แนวทางในการบังคับใช้กฎหมาย กับผู้ที่กระทำความผิดเน้นข้อหาจอดรถในที่ห้าม ซึ่งทำให้เกิดผลกระทบต่อสภาพการจราจรในเส้นที่สำคัญ 21 เส้นทางหลักทั่วพื้นที่ กทม. โดยระดมเจ้าหน้าที่ตำรวจกว่า 150 นาย พร้อมรถยกเพื่อเคลื่อนย้ายรถที่จอดกีดขวางการจราจร ที่เป็นสาเหตุหนึ่งที่ทำให้เกิดปัญหาการจราจรติดขัด ทำให้รถปล่อยควันพิษและฝุ่นละอองออกมาจำนวนมาก,พล.ต.ต.จิรสันต์กล่าวอีกว่า ได้กำชับให้เจ้าหน้าที่ตำรวจราจรปฏิบัติหน้าที่อย่างเข้มงวด โดยจะติดตามค่าปริมาณฝุ่นละอองขนาดเล็กอย่างต่อเนื่อง หากพบว่าจุดที่ยังมีค่าฝุ่นละอองขนาดเล็กเกินค่ามาตรฐานจะมีการคุมเข้มรถควันดำในจุดนั้นเพิ่มขึ้น นอกจากนี้ ในช่วงที่พบค่าฝุ่นละออง ขนาดเล็กเกินค่ามาตรฐาน จะประสานกับผู้ประกอบการ ขนส่งให้หยุดนำรถบรรทุกเข้ามาวิ่งในพื้นที่กรุงเทพฯชั้นใน ช่วงเวลานอกเหนือจากเวลาห้ามคือตั้งแต่เวลา 10.00-15.00 น. เป็นการชั่วคราวจนกว่าสถานการณ์จะดีขึ้น,ด้าน พล.ต.ต.นิธิธรกล่าวว่า ที่ผ่านมาตำรวจจราจรตรวจวัดรถที่ค่าควันดำเกินมาตรฐาน พบว่ามีรถที่ผ่านการตรวจสอบมากถึง 1,200 ราย ส่วนมากเป็นรถบรรทุกขนาดใหญ่ รถโดยสารของ ขสมก. บก.จร.อยู่ระหว่างรวบรวมรายละเอียดและรายชื่อบริษัทประกอบการที่ปล่อยให้รถมีควันดำออกมาวิ่ง พบว่ามีประมาณ 300 ราย 8 บริษัทส่งไปยังกรมการ ขนส่งทางบก เพื่อให้เรียกรถเหล่านี้มาตรวจสอบค่าควันดำอีกครั้งและระงับการใช้รถเป็นการชั่วคราวเพื่อให้นำรถไปปรับปรุง หากพบว่ายังไม่ดำเนินการ บก.จร.จะส่งหนังสือไปยังกรมการขนส่งทางบกอีกครั้งเพื่อให้ดำเนินการนำรถที่ฝ่าฝืนออกจากระบบห้ามนำมาวิ่งบนถนนอีก,นายพสุ โลหารชุน ปลัดกระทรวงอุตสาหกรรม เปิดเผยว่า กรณีมีข่าวเผยแพร่และเป็นข้อมูลที่คลาดเคลื่อนว่า โรงงานอุตสาหกรรมเป็นแหล่งกำเนิด ต้นเหตุของฝุ่นละออง PM 2.5 ว่า จากผลการศึกษาของกรมควบคุมมลพิษ พบว่าฝุ่นละอองส่วนใหญ่ 52% เกิดจากไอเสียของรถยนต์เครื่องยนต์ที่ใช้น้ำมันดีเซลที่เผาไหม้ที่ไม่สมบูรณ์ 35% เกิดจากการเผาไหม้ในที่โล่งแจ้ง 8% เกิดจากฝุ่นละอองทั่วไปและจากการก่อสร้าง 4% เกิดจากโรงงานจากปล่องระบาย และ 1% เกิดจากดินจากบริเวณที่เป็นพื้นดิน กระทรวงไม่ได้นิ่งนอนใจได้สั่งการให้ทุกหน่วยงานในสังกัด ให้ปฏิบัติตามกฎหมายอย่างเคร่งครัด โดยเฉพาะมาตรการป้องกันด้านสิ่งแวดล้อม ตรวจสอบและเฝ้าระวังโรงงานเพื่อป้องกันการเกิดฝุ่นและมลพิษ ทางอากาศทั่วประเทศ 7,700 โรงงาน สุ่มตรวจวัดมลพิษทางอากาศในพื้นที่เสี่ยง 12 จังหวัด คือกรุงเทพฯ นนทบุรี ปทุมธานี สมุทรปราการ สมุทรสาคร นครปฐม พระนครศรีอยุธยา สระบุรี ชลบุรี ระยอง ปราจีนบุรี และราชบุรี โดยเริ่มดำเนินการตั้งแต่วันที่ 17 ม.ค.ที่ผ่านมา,ที่กระทรวงศึกษาธิการ พล.อ.ประยุทธ์ จันทร์โอชา นายกรัฐมนตรีและหัวหน้า คสช. เป็นประธานประชุมหัวหน้าส่วนราชการและได้กล่าวเน้นย้ำให้ทุกกระทรวง ร่วมกันแก้ไขปัญหามลภาวะ โดยเฉพาะปัญหาฝุ่นพิษที่เกิดขึ้นในพื้นที่กรุงเทพมหานคร ทั้งในส่วนที่เกี่ยวข้องกับการดูแลสุขภาพ การป้องกัน ที่สำคัญให้มีการกระจาย หรือแจ้งข้อมูลข่าวสารให้ประชาชนได้รับรู้ เพื่อป้องกันและดูแลสุขภาพได้อย่างรวดเร็ว,เวลา 20.15 น. พล.อ.ประยุทธ์กล่าวผ่านรายการศาสตร์พระราชาสู่การพัฒนาอย่างยั่งยืนว่า สถานการณ์ฝุ่นละอองในกรุงเทพฯและปริมณฑล แม้จะดีขึ้นจากการทำฝนเทียมและมาตรการอื่นๆ แต่ยังอยู่ในเกณฑ์ไม่ปกติ รัฐบาลได้บูรณาการเร่งสำรวจและแก้ไขที่ต้นตอ โดยบังคับใช้กฎหมายอย่างเคร่งครัด ต้องขอความร่วมมือกับประชาชนด้วย ขอให้ช่วยกันลดฝุ่นละออง การแก้ปัญหามันไม่ได้ง่ายนักเพราะเกี่ยวข้องกับหลายส่วน คนที่อยู่ในกลุ่มเสี่ยง ทั้งผู้ป่วย ผู้สูงอายุ สตรีมีครรภ์ ขอให้ปฏิบัติตัวตามคำแนะนำของหน่วยงานราชการ เราควรแสวงหาประโยชน์จากปรากฏการณ์ฝุ่นละออง โดยให้ความรู้กับทุกคนได้รู้จักวิธีการรับมืออย่างถูกต้องเหมาะสม,ที่อนุสรณ์สถานแห่งชาติ พล.อ.พรพิพัฒน์ เบญญศรี ผบ.ทหารสูงสุด กล่าวถึงการแก้ไขวิกฤติ ฝุ่นละอองในพื้นที่ กทม.ว่า กองทัพได้ระดมเครื่องมือยุทโธปกรณ์ทุกชนิดที่จะช่วยลดฝุ่นละออง เครื่องมือด้านการบรรเทาสาธารณภัยสามารถทำให้ฝุ่นละอองตกลงพื้นได้ เพื่อทำให้อากาศบริสุทธิ์ขึ้น เหล่าทัพยังเตรียม Big cleaning ครั้งใหญ่ในวันที่ 20 ม.ค. ในเส้นทางจัดกิจกรรม Bike อุ่นไอรัก นอกจากนี้ พล.อ.ประวิตร วงษ์สุวรรณ รองนายกฯ และ รมว. กลาโหม จะเรียกประชุมเพื่อบูรณาการการร่วมมือลดปัญหาฝุ่นพิษ โดยเฉพาะพื้นที่น่ากังวล เหล่าทัพจะแบ่งพื้นที่ดำเนินการ
นายกฯกำชับทุกกระทรวงแก้ไขปัญหามลภาวะเป็นพิษจากฝุ่นละอองขนาดเล็กเกินมาตรฐาน กรมควบคุมมลพิษระบุฝุ่น PM 2.5 เกินค่ามาตรฐานแค่ 2 จุด พระราม 2-นครปฐม ระบุฝุ่น PM 2.5 เริ่มคลี่คลาย
ค่าฝุ่นละออง,PM2.5,ฝุ่นพิษ,ควันดำ,ข่าวหน้า1,ข่าวทั่วไป